Iltqajt ma' kitba li turi li Kemmuna dejjem kienet taħt il-kura ta' Viċendarju minn Għajnsielem, għalhekk ħsibt li nagħti tagħrif dwarha. Din kienet kitba ta' inventarju li sar minn Dun Ġużepp Żerafa f'Marzu 1958. Naturalment dak iż-żmien ma kinitx ħaġa ħafifa wisq li wieħed jaqsam il-baħar biex jasal sa Kemmuna. Jidher ukoll li bosta mill-oġġetti li jissemmew fl-inventarju kienu misjura sew, kemm miż-żmien u telqa. Kien hemm kwadru titulari li kien mikdud ferm — Mejda li sservi bħala artal — 4 trieħi jew dvalji għall-artal — ventartal fuq tilar tal-injam — bażi għall-artal — żewġ leġijiet wieħed mikdud wisq — tlett korporali, imma wieħed biss tajjeb — żewġ boroż tal-korporali li ma jixirqux — sitt purifikaturi xugaman qadim - żewġ messali li jridu tiswija — Konfessjonarju li għandu bżonn jissewwa - gwardarobba għal xi ħwejjeġ sagri —mejda ċkejkna qadima u bil-ħsara — żewġ armarjijiet bla bibien — żewġ bankijiet għal nies li jiġu l-knisja qodma Hekk wieħed jara li fl-imgħoddi minkejja l-bogħod u d-diffikultà biex tasal u l-faqar, il-kapella kellha min jieħu ħsiebha.